CELEX: C2005/205/17
Language: et
Date: 2005-08-20 00:00:00
Title: Kohtuasi C-248/05: Euroopa Ühenduste Komisjoni 14. juuni 2005. aasta hagi Iirimaa vastu

20.8.2005   
            
            
               ET
            
            
               Euroopa Liidu Teataja
            
            
               C 205/9
            
         Euroopa Ühenduste Komisjoni 14. juuni 2005. aasta hagi Iirimaa vastu
   (Kohtuasi C-248/05)
   (2005/C 205/17)
   Kohtumenetluse keel: inglise
   Euroopa Ühenduste Komisjon esitas 14. juunil 2005 Euroopa Ühenduste Kohtule hagi Iirimaa vastu. Hageja esindajad on Sara Pardo Quintillán ja Donatella Recchia, keda abistavad F. Louis Brüsseli advokatuurist ja solicitor C. O'Daly, Iirimaa Law Society, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et kuna Iirimaa ei ole võtnud kõiki vajalikke meetmeid nõukogu direktiivi 80/68/EMÜ (1) põhjavee kaitse kohta teatavatest ohtlikest ainetest lähtuva reostuse eest artiklite 4, 5, 7, 9 ja 10 täitmiseks Ballymurtagh'i jäätmete matmispaigas (Wicklow krahvkond), on Iirimaa rikkunud sellest direktiivist ja asutamislepingust tulenevaid kohustusi;
            
         
               2)
            
            
               tuvastada, et kuna Iirimaa ei ole võtnud vastu kõiki vajalikke meetmeid direktiivi 80/68/EMÜ artiklite 5, 7, 8, 10, 12 ja 13 täitmiseks osas, mis puudutab septikutest lähtuvat kaudset reostust, on Iirimaa rikkunud sellest direktiivist ja asutamislepingust tulenevaid kohustusi; ning
            
         
               3)
            
            
               mõista kohtukulud välja Iirimaalt.
            
         Õiguslikud alused ja peamised argumendid
   Komisjon sai talle esitatud kaebuste alusel teadlikuks nõukogu direktiivi 80/68/EMÜ laialdastest rikkumisjuhtumitest Iirimaal.
   Esiteks on Iirimaa alates aastast 1989 lubanud tegutseda ühel jäätmete matmispaigal Ballymurtagh'is (Wicklow krahvkond), ilma et sellele oleks väljastatud direktiivi 80/68/EMÜ artikli 4 lõikes 2 ettenähtud ametlikku luba. Artikli 4 lõike 2 rikkumise tulemusena rikutakse ühtlasi ka sama direktiivi artiklit 9. Lisaks rikutakse Ireland's Environmental Protection Agency (Iirimaa keskkonnakaitseamet) poolt sellele jäätmete matmispaigale alles aastal 2001 väljastatud jäätmeloaga direktiivi 80/68/EMÜ artikleid 4, 5, 7 ja 10.
   Teiseks on komisjonil tõendeid, et Iirimaa on rikkunud direktiivi 80/68/EMÜ seeläbi, et septikutest toimub põhjavee kaudne reostamine. Seetõttu viis komisjon läbi uurimise Creacon Lodge'is (Wexford'i krahvkond) asuva hotelli kohta, Iirimaa poolt aastate jooksul direktiivi 80/68/EMÜ artikli 5 lõikele 1 antud tõlgenduse ning nimetatud direktiivi tõsisemate rikkumiste osas Iirimaa maapiirkondades. Aruannetest, mis näitavad Killarney järvede (Kerry krahvkond) eutrofeerumist, Iirimaa ametlikest aruannetest veekogude reostuse kohta ning direktiivist 80/778/EMÜ (2) olmevee kvaliteedi kohta nähtub, et Iirimaa on rikkunud direktiivi 80/68/EMÜ asjakohaseid sätteid.
   Komisjon leiab seega, et Iirimaa on rikkunud direktiivi 80/68/EMÜ põhjavee kaitse kohta teatavatest ohtlikest ainetest lähtuva reostuse eest artiklitest 4, 5, 7, 8, 9, 10, 12 ja 13 tulenevaid kohustusi.
   
      (1)  Nõukogu 17. detsembri 1979. aasta direktiiv 80/68/EMÜ põhjavee kaitse kohta teatavatest ohtlikest ainetest lähtuva reostuse eest (EÜT L 20, 26.1.1980, lk 43).
   
      (2)  Nõukogu 15. juuli 1980. aasta direktiiv 80/778/EMÜ olmevee kvaliteedi kohta (EÜT L 229, 30.8.1980, lk 11).